Пърси Биш Шели
На…

Превод от английски: Цветан Стоянов, 1959

chitanka.info

Премного тази дума е сквернена:

не ще я оскверня и аз с уста.

Туй чувство често бива унизено.

Пожали крехката му красота!

В надеждата ми има отчаяние,

и разумът не може я погуби.

По-скъпо ми е твойто състрадание

от всеотдайността на всички други.

Туй, що човеците зоват любов,

не мога да ти дам. Но би ли взела

молитвеният ми сърдечен зов

и небесата, що не са презрели?

— Стремежа на молеца към звездата

и на нощта към сутринта?

— Копнеж по нещо във далечината

отвъд обсега на скръбта?

1821

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.